বিস্ফোরণের আগে মসজিদে যান উমর, নতুন সিসিটিভি ফুটেজ প্রকাশ্যে!

নয়াদিল্লি: দিল্লি বিস্ফোরণের ঘটনায় তদন্তকারীদের হাতে উঠে এল নয়া সিসিটিভি ফুটেজ। সিসিটিভি ফুটেজে ‘জঙ্গি’ চিকিৎসক উমর নবির মুখ স্পষ্ট দেখা যাচ্ছে। সিসিটিভি ফুটেজে (Delhi Case New CCTV Footage) দেখা গিয়েছে, পুরনো দিল্লির ওই চত্বরে হেঁটেও বেরিয়েছিলেন উমর। সোমবার সন্ধ্যায় লালকেল্লার কাছে বিস্ফোরণের আগে তুর্কমান গেটের কাছে একটি মসজিদ ছেড়ে বেরিয়ে যাচ্ছে ‘জঙ্গি’ চিকিৎসক উমর (Delhi Case Accused Umar)। অন্যদিকে, উমরের দেহাংশের সঙ্গে তাঁর মা এবং ভাইয়ের ডিএনএ পরীক্ষা করে দেখা হয়েছে। পরীক্ষায় সেই ডিএনএ একশো শতাংশ মিলে গিয়েছে।

বৃহস্পতিবার প্রকাশ্যে আসা ফুটেজে দেখা গিয়েছে, সোমবার সন্ধ্যায় পুরনো দিল্লির তুর্কমান গেট এলাকার ফৈজ-ই-ইলাহি মসজিদের দিকে ধীরপায়ে হেঁটে যাচ্ছেন উমর। পরনে কালো পোশাক, রাস্তা ধরে সোজা হেঁটে যাচ্ছেন তিনি। মাঝে এক বার মাথা ডানদিকে ঘোরাচ্ছেন, তখনই সিসিটিভিতে তাঁর মুখ ধরা পড়ছে। তার পর ফের সামনে হেঁটে যাচ্ছেন তিনি। মসজিদে কিছুটা সময় কাটানোর পর বের হয়ে গিয়েছিল। তার পর তাঁকে আর দেখা যায়নি। তদন্তকারীদের অনুমান, দিল্লিকাণ্ডের অন্যতম অভিযুক্ত উমর বিস্ফোরণের আগে ওই মসজিদেই গিয়েছিলেন। পাশপাশি আরও জানা গিয়েছে, লালকেল্লার কাছে সুনেহরি মসজিদ পার্কিং লটে উমরের গাড়িটি দুপুর ৩টে থেকে সন্ধ্যা ৬টা ২৮ মিনিট পর্যন্ত পার্ক করা ছিল। সম্ভবত ফৈজ-ই-ইলাহি থেকে সরাসরি সেখানেই চলে যান উমর। ঘটনাচক্রে, এর কিছু ক্ষণ পরেই সন্ধ্যা ৬টা ৫২ মিনিট নাগাদ বিস্ফোরণ হয় উমরের গাড়িতে।

আরও পড়ুন: দিল্লি আবহেই বিকট শব্দে কাঁপল মহিপালপুর, আতঙ্ক

পুলিশের তরফে জানা গিয়েছে, বৃহস্পতিবার বিস্ফোরণস্থলের অদূরে লাজপত রাই বাজার থেকে আরও দেহাংশ উদ্ধার করা হয়েছে। ঘটনাস্থলে গিয়েছে ফরেন্সিক এবং দিল্লি পুলিশের যৌথ দল। এখনও সেখান থেকে নমুনা সংগ্রহের কাজ চলছে। অন্য দিকে, সকালে হাসপাতালে চিকিৎসাধীন অবস্থায় মৃত্যু হয়েছে বিস্ফোরণে আহত এক ব্যক্তির। ফলে সব মিলিয়ে নিহতের সংখ্যা বেড়ে হয়েছে ১৩।

অন্য খবর দেখুন